## Odluka o gradskim porezima Grada Osijeka

### NN 153/2009 (21.12.2009.), Odluka o gradskim porezima Grada Osijeka

GRAD OSIJEK

3781

Na temelju članka 30. Zakona o financiranju jedinica lokalne i područne (regionalne) samouprave (»Narodne novine« br. 117/93., 69/97., 33/00., 73/00., 127/00., 59/01., 107/01., 117/01., 150/02., 147/03., 132/06., 26/07. – Odluka Ustavnog suda Republike Hrvatske i 73/08.) i članak 19. točka 2. Statuta Grada Osijeka (»Službeni glasnik Grada Osijeka« br. 6/01., 3/03., 1A/05., 8/05., 2/09., 9/09. i 13/09.) Gradsko vijeće Grada Osijeka na 5. sjednici održanoj 17. prosinca 2009. godine, donijelo je

ODLUKU

O GRADSKIM POREZIMA

I. TEMELJNA ODREDBA

Članak 1.

Ovom odlukom utvrđuju se vrste gradskih poreza Grada Osijeka, porezni obveznici, porezna osnovica, stope i visina poreza, način obračuna i plaćanja poreza te obavljanje poslova utvrđivanja i naplate poreza.

II. VRSTE POREZA

Članak 2.

Porezi Grada Osijeka su:

a) prirez na porez na dohodak

b) porez na potrošnju

c) porez na tvrtku ili naziv

d) porez na korištenje javnih površina.

Prirez na porez na dohodak

Članak 3.

Prirez na porez na dohodak plaća se na području Grada Osijeka sukladno Zakonu i podzakonskim aktima kojima se uređuju pitanja poreza na dohodak u ovoj odluci.

Prirez na porez na dohodak plaća se na porez na dohodak od nesamostalnog rada, porez na dohodak od samostalne djelatnosti, porez na dohodak od imovine i imovinskih prava, porez na dohodak od kapitala, porez na dohodak od osiguranja i poreza na dohodak od drugog dohotka.

Članak 4.

Osnovica prireza na porez na dohodak je porez na dohodak utvrđen zakonom i drugim podzakonskim aktima.

Članak 5.

Prirez na porez na dohodak plaća se po stopi od 13%. Prirez na porez na dohodak uplaćuje se u korist Proračuna Grada Osijeka.

Članak 6.

Kod postupka utvrđivanja, naplate, prisilne naplate i povrata prireza primjenjuju se odredbe Općeg poreznog zakona te Zakona o porezu na dohodak i Pravilnika o porezu na dohodak.

Kaznene odredbe te odredbe o zastari i obnovi postupka primjenjuju se sukladno odredbama Općeg poreznog zakona.

Porez na potrošnju

Članak 7.

Porez na potrošnju plaća se na potrošnju alkoholnih pića, piva i bezalkoholnih pića prodanih u ugostiteljskim objektima na području Grada Osijeka.

Članak 8.

Obveznik poreza na potrošnju iz članka 7. jest pravna i fizička osoba koja pruža ugostiteljske usluge na području Grada Osijeka.

Članak 9.

Osnovica poreza na potrošnju jest prodajna cijena pića koja se proda u ugostiteljskom objektu na području Grada Osijeka.

Porez na potrošnju iz članka 9. plaća se po stopi od 3% na osnovicu iz prethodnog stavka.

Članak 10.

Obveznik poreza na potrošnju dužan je obračunati i uplatiti porez na potrošnju u roku od 15 dana po isteku mjeseca, a izvješće o obračunatom i uplaćenom porezu na potrošnju za prethodni mjesec do zadnjeg dana u tekućem mjesecu predati Poreznoj upravi Područni ured Osijek.

Članak 11.

Nadzor nad obračunom i plaćanjem poreza na potrošnju obavlja Porezna uprava Područni ured Osijek.

Porez na tvrtku ili naziv

Članak 12.

Obveznici poreza na tvrtku ili naziv su pravne i fizičke osobe koje su obveznici poreza na dobit ili poreza na dohodak i registrirane su za obavljanje djelatnosti u nekoj od institucija.

Osobe iz stavka 1. ovog članka koje u svom sastavu imaju jedinice (prodavaonice, pogone, radionice, prodajna mjesta) obveznici su poreza na tvrtku za svaku poslovnu jedinicu.

Obveznici poreza na tvrtku koji ne obavljaju djelatnost i tijekom godine ne ostvare nikakav promet ne plaćaju porez na tvrtku, a obveznici koji počnu obavljati djelatnost u drugom polugodištu plaćaju 50% godišnjeg iznosa poreza na tvrtku.

Članak 13.

Porez na tvrtku ili naziv plaća se u godišnjem iznosu i to:

1. Banke, štedionice i druge financijske institucije,
osiguravajuća društva, kladionice i priređivači
igara na sreću 2.000 kuna

2. Pravne osobe,osim pravnih osoba iz točke
1. ovog članka 1.000 kuna

3. Pravne i fizičke osobe za istaknutu tvrtku
na kioscima za prodaju duhana, novina, kruha
i peciva i slično 500 kuna

4. Fizičke osobe 200 kuna

5. Samostalni ugostitelji 600 kuna

Članak 14.

Ako je na jednom objektu istaknuto više naziva iste pravne ili fizičke osobe odnosno ugostitelja, plaća se samo jedan iznos poreza.

Više vlasnika obrtničke, zanatske ili druge radnje jedan su obveznik poreza.

Članak 15.

Porez na tvrtku ne plaćaju:

a) Državna tijela, jedinice lokalne i regionalne uprave i samouprave, korisnici proračuna ako se financiraju s više od 50% iz proračuna i ne obavljaju nikakvu tržišnu djelatnost, fondovi, ustanove, humanitarne organizacije i udruge koje ne obavljaju nikakvu tržišnu djelatnost

b) Udruge slijepih za vlastite prodavaonice

c) Trgovačka društva za zapošljavanje invalida (ako od ukupnog broja zaposlenih zapošljavaju 40% ili više invalidnih osoba, rehabilitiranih osoba ili osoba koje su na rehabilitaciji) te fizičke osobe invalidi Domovinskog rata koji samostalno obavljaju djelatnost, a nisu korisnici mirovine.

Članak 16.

Porez na tvrtku plaća se u roku od 15 dana od dana dostave rješenja o utvrđivanju poreza.

Porezni obveznik poreza na tvrtku dužan je u roku od 15 dana svaku promjenu koja utječe na visinu poreza prijaviti u Grad Osijek Upravni odjel za financije pisanim putem.

Porez na korištenje javnih površina

Članak 17.

Porez na korištenje javnih površina plaća pravna i fizička osoba za korištenje javnih površina.

Javnom površinom osobito se smatraju nogostupi, ulice, trgovi, parkovi, zelene površine i druge površine utvrđene aktima Gradskoga vijeća i Gradonačelnika.

Na korištenje javnih površina obračunava se i plaća porez po stopi od 10% na iznos naknade koja se plaća za korištenje javne površine.

Svaki započeti mjesec korištenja javne površine računa se kao cijeli mjesec.

Članak 18.

Rješenje o utvrđivanju poreza na korištenje javnih površina donosi Grad Osijek Upravni odjel za financije na temelju rješenja ili ugovora o zakupu javne površine.

Porez na korištenje javne površine plaća se u roku od 15 dana od dana dostave rješenja o utvrđivanju poreza.

III. ZAJEDNIČKE ODREDBE

Članak 19.

Poslove u svezi s utvrđivanjem i naplatom poreza iz članka 2. stavak 1. točka a. i b. ove odluke obavljat će Porezna uprava Područni ured Osijek na temelju suglasnosti Ministarstva financija.

Za obavljanje poslova iz članka 2. točke a. i b. ove odluke Poreznoj upravi pripada naknada u visini od 5% od ukupno naplaćenih prihoda.

Ovlašćuje se FINA Podružnica Osijek da naknadu iz stavka 2. ovog članka obračunava i uplaćuje u Državni proračun.

Porezna uprava će mjesečno dostavljati podatke o stanju i naplati gradskih poreza Grada Osijeka koje vodi u svojim evidencijama.

Članak 20.

Za utvrđivanje poreza, naplatu, žalbe, obnovu postupka kao i sve ostale pravne radnje u postupku primjenjivati će se odredbe Općeg poreznog zakona.

IV. PRIJELAZNE I ZAVRŠNE ODREDBE

Članak 21.

Danom stupanja na snagu ove odluke prestaje važiti Odluka o gradskim porezima (»Službeni glasnik Grada Osijeka« br. 9/01.).

Članak 22.

Ova odluka stupa na snagu osmog dana od dana objave u »Službenom glasniku Grada Osijeka«, osim odredbi o prirezu na porez na dohodak koje stupaju na snagu osmog dana od dana objave u Narodnim novinama a primjenjuje se od 1. siječnja 2010. godine.

Ova odluka objavit će se u »Narodnim novinama«.

Klasa: 410-01/09-01/1
Urbroj: 2158/01-01-09-6
Osijek, 17. prosinca 2009.

Predsjednik
Gradskog vijeća
Gordan Matković, dipl. ing., v. r.

Odluka, NN 153/2009-3781